4แบงก์ใหญ่ลั่นไม่เพิ่มทุน
ผู้บริหารการันตีปีนี้ยังเอาอยู่ กรุงไทยยันเป็นเรื่องเข้าใจผิด
30 มี.ค. 2555

ผู้บริหารการันตีปีนี้ยังเอาอยู่ กรุงไทยยันเป็นเรื่องเข้าใจผิด
4 ธนาคารใหญ่ประสานเสียงไม่เพิ่มทุน ยันเงินกองทุนต่อสินทรัพย์เสี่ยงยังแข็งแกร่ง 
นางกิตติยา โตธนะเกษม รองกรรมการผู้จัดการใหญ่อาวุโส สายงานบริหารการเงิน ธนาคารกรุงไทย เปิดเผยว่า สภาพคล่องของธนาคารในปัจจุบันยังสามารถรองรับการเติบโตของสินเชื่อได้ถึง 30% จากทุนจดทะเบียนชำระแล้วในปัจจุบัน 5.75 หมื่นล้านบาท ขณะที่ในปีนี้ธนาคารตั้งเป้าการเติบโตสินเชื่อเพียง 7-10% จึงยังไม่น่ากังวล 
อย่างไรก็ตาม ช่วงที่ผ่านมาธนาคารได้เข้าชี้แจงผลการดำเนินงานในปีที่ผ่านมา และแผนงานธุรกิจในปีนี้แก่ผู้บริหารธนาคารแห่งประเทศไทย (ธปท.) ว่าธนาคารมีแผนขยายสินเชื่อค่อนข้างมากในระยะยาว นอกจากนี้ ปัจจุบันเงินกองทุนต่อสินทรัพย์เสี่ยงของธนาคารยังต่ำกว่าค่าเฉลี่ยของธนาคารพาณิชย์ขนาดใหญ่ด้วยกัน ทำให้ในอนาคตอาจจำเป็นต้องมีการพิจารณาเพิ่มทุน
“เรื่องเพิ่มทุนในปีนี้ คงเป็นเรื่องเข้าใจผิด เงินทุนเรายังเพียงพอขยายสินเชื่อได้อีก 3-4 ปี แม้ว่าเงินกองทุนต่อสินทรัพย์เสี่ยงที่ 13.7% จะต่ำกว่าธนาคารขนาดใหญ่ด้วยกัน แต่ยังเกินเกณฑ์ที่ ธปท.กำหนดไว้ที่ 8.5% ส่วนเงินกองทุนขั้นที่ 1 ปัจจุบันก็อยู่ที่ 8.6% สูงกว่าเกณฑ์ ธปท.ที่ 4.25%” นางกิตติยา กล่าว 




ด้านนายปรีดี ดาวฉาย รองกรรมการผู้จัดการอาวุโส ธนาคารกสิกรไทย กล่าวว่า สถานะเงินกองทุนของธนาคารยังเพียงพอรองรับการเติบโตต่อแผนขยายสินเชื่อในปีนี้ ซึ่งตั้งเป้าไว้ที่ 9-11% เนื่องจากมีสัดส่วนเงินกอง ทุนต่อสินทรัพย์เสี่ยงอยู่ที่ 13% โดยเป็นกองทุนขั้นที่ 1 ถึง 9% คิดเป็นสภาพคล่อง หลายแสนล้านบาท 
อย่างไรก็ตาม ในภาวะเศรษฐกิจและการเติบโตเช่นนี้ อาจไม่สามารถการันตีได้ว่าจะไม่มีการเพิ่มทุนเกิดขึ้น
“ขอยืนยันว่าเงินกองทุนแบงก์ยังมีเหลือเฟือ และในการประชุมผู้ถือหุ้นปีนี้เงินกองทุนขั้นที่ 1 ก็จะเพิ่มขึ้นอีก จากการผลักกำไรในปีที่ผ่านมาเข้าไป แต่ภาวะเช่นนี้ก็พูดยากคงไม่มีใครกล้าฟันธงไปเลยว่าจะไม่เพิ่มทุน” นายปรีดี กล่าว 
ด้านนายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า ธนาคารยังไม่ได้พิจารณาเรื่องการเพิ่มเงินกองทุนในขณะนี้ และยังมองว่าสถานะของเงินกองทุนในปัจจุบันเพียงพอต่อการรองรับการขยายตัวทางสินเชื่อตามที่ธนาคารตั้งเป้าหมายไว้ในปีนี้ที่ 6–8% สำหรับแนวโน้มการขยายตัวของสินเชื่อในไตรมาสแรกคาดว่า จะสามารถเป็นไปตามเป้าหมายที่วางไว้
ขณะที่ นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า ในระยะสั้นธนาคารยังไม่มีความจำเป็นเพิ่มทุนเงินกองทุนเพื่อขยายสินเชื่อ เนื่องจากมีเงินกองทุนแข็งแกร่งเป็นอันดับ 2 ของกลุ่มธนาคารขนาดใหญ่ โดยมีกองทุนขั้นที่ 1 อยู่ถึง 12% 
อย่างไรก็ตาม หากเกณฑ์บาเซิล 3 มีผลบังคับใช้ ธนาคารจะให้ความสำคัญกับเงินกองทุนขั้นที่ 1 มากขึ้น ส่วนกองทุนขั้นที่ 2 จะอยู่ในลักษณะการเสริมสภาพคล่อง
ก่อนหน้านี้ นายประสาร ไตรรัตน์วรกุล ผู้ว่าการ ธปท. กล่าวว่า การพูดถึงเรื่องการเพิ่มทุนถือเป็นเรื่องที่อ่อนไหว ควรให้เป็นไปตามระเบียบและหลักการปฏิบัติของตลาดหลักทรัพย์แห่งประเทศไทย และสำนักงานคณะกรรมการกำกับหลักทรัพย์และตลาดหลัก ทรัพย์ (ก.ล.ต.) ดีกว่า